**Ihmettelypäivä**

Useimpina päivinä elämä soljuu uomissaan ilman että sitä tarvitsee kauheasti pohtia. Toisinaan vastaan tulee kuitenkin ihmettelypäivä. Silloin sitä pysähtyy tosissaan pohtimaan kaiken tarkoitusta. Mitä merkitystä millään on?

Asioiden merkitys tuntuu riippuvan siitä keneltä asiaa kysyy. Minulla itselläni on omat iloni ja omat suruni. Toisilla on toiset ilot ja toiset surut.

Kun Tappara voittaa jääkiekon SM-liigan, yksi iloitsee voitosta ja toinen pettyy Pelicansin tappiosta. Mitä merkitystä sillä on kuka voittaa Kanada-maljan? Ensi vuonnahan pokaalin voittaa joku toinen. Pokaalia ei voi syödä eikä sillä voi lämmittää takkaa. Jos ihminen sattuu syntymään jalkapallokulttuuriin niin Kanada-malja kiinnostaa varmasti yhtä paljon kuin tyhjä kaljatölkki, jonka kevät paljastaa lumen alta. Miksi siis iloita voitosta tai surra tappiota?

Kun sataa kymmenen senttiä uutta lunta, yksi iloitsee lumen kauneudesta ja toinen kiroaa lumitöitä. Entäpä sitten jos sataa lisää lunta? Kohtahan se sulaa kuitenkin pois. Lumi on kaunista, mutta niin ovat ruoho ja kukatkin. Kesä on kiva, mutta lyhyt ja hyttyset ovat inhottavia. Pian tuleekin jo uusi talvi ja lisää lunta, mutta sekin sulaa taas aikanaan. Lumessa voi ihminen elää ja ilman luntakin voi elää. Pitäisiköhän sitä vielä lapioida takatalven lumet pihalta vai antaa olla? Mikä tässä elämässä on oikeastaan tärkeää ja mikä turhaa?

Ihmettelypäivänä mieleen nousee monesti Saarnaajan tekstit Raamatusta. Saarnaajan ihmettelee varsin napakasti: *Turhuuksien turhuus, sanoi Saarnaaja, turhuuksien turhuus, kaikki on turhuutta! (Saarn. 1:2)*

Saarnaaja suree sitä miten tilapäistä kaikki on. Kaikki se mitä ihminen tekee katoaa aikanaan eikä mistään ole mitään hyötyä. Viimeistään sitten kun ihminen kuolee hän menettää kaiken. Eikä elämäkään ole reilua vaan pahoja asioita sattuu hyville ja päinvastoin. Kaikki mitä auringon alla tapahtuu on tilapäistä ja epäreilua. Saarnaaja kertoo itse tavoitelleensa viisautta, iloa, vaurautta, valtaa ja suurtekoja. *Mutta kun tarkastelin töitä, joita käteni olivat tehneet, ja vaivaa, jonka olin nähnyt, minä havaitsin: kaikki se oli turhuutta ja tuulen tavoittelua. Mistään ei ole mitään hyötyä auringon alla. (Saarn. 2:11)*

Onko kaikki se mitä ihminen elämässään saavuttaa pelkkää turhuutta? Onkohan elämä vain turha ponnistus ennen kuolemaa?

*Elävät tietävät sen, että heidän on kuoltava, mutta kuolleet eivät tiedä mitään. Heillä ei ole enää palkkaa saatavana, ja heidän muistonsa on unohdettu. (Saarn. 9:5)*

Loskanharmaana ihmettelypäivänä Saarnaajan aatokset kyllä puhuttelevat. Onko meillä mitään toivoa siitä, että elämässä olisi jotain järkeä?

Jeesus antaa meille toivon siitä. Hän lupaa kuolleille palkan, joka maksetaan taivasten valtakunnassa. Siitä Saarnaaja ei vielä tiennyt mitään, kun ihmetteli omana aikanaan. Saarnaajan koko elämän täytyi mahtua syntymän ja kuolemaan väliin, koska mitään muuta ei ollut olemassa. Jeesuksen ansiosta meillä on jotain muutakin. Meillä on elämä, joka ei ikinä katoa. Siihen elämään Jeesus kutsuu meitä kaikkia seuraamaan itseään. *Tulkaa tänne, te Isäni siunaamat. Te saatte nyt periä valtakunnan, joka on ollut valmiina teitä varten maailman luomisesta asti.* (Matt. 25:34)

Ari Kokkonen